Et udbrud af bakterien salmonella flere steder i Europa har nu fået Ferrero til at tilbagekalde flere partier Kinderæg - også i Danmark. Det oplyser Fødevarestyrelsen i en pressemeddelelse . Indtil videre er der cirka 130 kendte tilfælde med bakterien i blandt andet Sverige, Norge og Storbritannien – men i Danmark er der kun meldinger om et enkelt muligt tilfælde. Det fortæller beredskabschef ved Fødevarestyrelsen, Nikolas Hove, til TV 2: - Hvis man har købt Kinderæg, skal man vende bøtten i vejret og se, om det er dem, vi taler om her. Er det et af dem, skal man ikke spise dem, men levere dem tilbage til butikken eller smide dem ud. Salmonella er ekstra farlig i chokolade Det er særligt problematisk, når salmonella findes i chokolade, fortæller beredskabschefen. I chokolade er der nemlig fedtstoffer, der ”beskytter” bakterierne, så de lettere kan overleve turen gennem mavesækken – og derfor skal der færre bakterier til, før man bliver syg. Symptomerne er diarré, mavesmerter, feber, hovedpine og måske kvalme og opkast. - Har man spist dem og ikke blevet syg, så kan man tage det helt roligt. Men er man blevet syg, skal man gå til lægen, siger Nikolas Hove. Ifølge beredskabschefen vil Fødevarestyrelsen torsdag og fredag tage på kontroller for at sikre, at de tilbagekaldte Kinderæg fjernes fra hylderne. - Der burde ikke være flere af dem på markedet, for det plejer at gå hurtigt i de store dagligvarekæder. Men jeg kan ikke garantere det, siger Nikolas Hove. Især børn under 10 år har fået symptomer Udbruddet af salmonella i Europa har ifølge Det Europæiske Center for Forebyggelse af og Kontrol med Sygdomme (ECDC) sendt et "usædvanligt højt antal børn" på hospitalet. Der er især tale om børn under 10 år, og de har blandt andet symptomer som blodig diarré. I Storbritannien advarer myndighederne ifølge BBC også om at spise Kinderæggene efter 63 tilfælde af salmonellaforgiftning forbundet til chokoladeæggene i landet. Også i Sverige er der opdaget fire tilfælde af salmonellaforgiftning, der formentlig er forårsaget af produktet Kinderæg Surprise. Det skriver Aftonbladet .

Opsummering:
Salmonellabakterier er særligt farlige i chokolade, og i Europa har børn under 10 år fået symptomer som blodig diarré.